《送赵推官持檄之兴国》
宋代·许及之

赵君派自天源来，细考衡茅无此才。文章决科特馀事，幕府官此何壮哉。

论事不愁开口屡，直道驰驱羞诡遇。尺伸如可寸枉施，宁脱青衫故园去。

宗庙之宝森玙璠，诸公争欲出我门。极知胸中有定力，未肯叱驭随王尊。

楚狂凉凉莫宜世，一笑相逢有初契。尊酒论文情益亲，但不同姓实兄弟。

文昌堂前汝水东，万顷烟雨时濛濛。向来簇坐觅新句，多少行人图画中。

君今胡为事行李，著身翻在图画里。捧檄王事不可迟，何况堂中老亲喜。

喜君问道康庐旁，过家上冢还不妨。再拜松楸有心事，孟母卜邻今更良。

了却痴儿纷案牍，回首庐山真面目。唤起三年梦中意，想见诗成清可掬。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事中。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。